สุดยอด! 7 วันมาตรการช้อปช่วยชาติหนุน GDP ปี 58 โตอีก 0.1 -0.2%
กรมสรรพากรเผย 7 วันช้อปช่วยชาติหนุน GDP ปี 58 ได้อีก 0.1 -0.2% โดยยอดขายของผู้ประกอบการค้าปลีก – ค้าส่งในช่วงปลายปี 58 ปรับเพิ่มขึ้น 20-50% โดยเม็ดเงินไหลเข้าสู่ระบบเศรษฐกิจ 1.25 แสนล้านบาท โดยสินค้าแฟชั่นโต 35% เครื่องใช้ไฟฟ้าโต 25% ทำให้ภาพรวมอุตสาหกรรมค้าปลีกมูลค่ากว่า 3.2 ล้านล้านบาท โต 3.05% (เดิมที่คาดที่ 2.8%) 
6 ม.ค. 2559

ผู้สื่อข่าวรายงานว่า จากมาตรการช๊อปช่วยชาติของกระทรวงการคลังที่ออกมาตรการภาษีเพื่อกระตุ้นเศรษฐกิจในช่วงปลายปี 58 คือ การยกเว้นภาษีเงินได้บุคคลธรรมดา สำหรับเงินได้ เท่าที่ได้จ่ายเป็นค่าซื้อสินค้าหรือค่าบริการในระหว่างวันที่ 25-31 ธ.ค. 2558 จากผู้ประกอบกิจการจดทะเบียนภาษีมูลค่าเพิ่ม ตามจำนวนที่จ่ายจริง แต่ไม่เกิน 15,000 บาท นั้น บริษัทหลักทรัพย์ เอเซีย พลัส จำกัด ได้ทำการออกบทวิเคราะห์ (6 ม.ค.)ว่า หลังจากช่วงปลายเดือน ธ.ค.58 ที่ผ่านมาหลังรัฐบาลได้ออกมาตรการกระตุ้นภาคการบริโภค  โดยกลุ่มที่ได้รับประโยชน์คือผู้มีรายได้ระดับกลาง-บน ซึ่งเป็นกลุ่มผู้เสียภาษีส่วนใหญ่ของประเทศ  มาตรการดังกล่าวพบว่ามีผลตอบรับออกมาในเชิงบวก
ล่าสุดกรมสรรพากร ออกมาเผยว่า ยอดขายของผู้ประกอบการค้าปลีก – ค้าส่งในช่วงปลายปี 58 ปรับเพิ่มขึ้น  20-50%  โดยเม็ดเงินไหลเข้าสู่ระบบเศรษฐกิจ 1.25 แสนล้านบาท  โดยสินค้าแฟชั่นโต 35% เครื่องใช้ไฟฟ้าโต 25% ทำให้ภาพรวมอุตสาหกรรมค้าปลีกมูลค่ากว่า 3.2 ล้านล้านบาท โต 3.05% (เดิมที่คาดที่ 2.8%)
ทั้งนี้ มาตรการดังกล่าวแม้จะเป็นเพียงระยะเวลาสั้นๆ เพียง 7 วัน แต่ก็น่าจะกระตุ้นให้เศรษฐกิจไทยในปีนี้ขยายตัวได้อีกราว 0.1 -0.2% ซึ่งฝ่ายวิจัยเชื่อว่าจะหนุนให้ GDP Growth ปี 2558 โตได้ที่  2.7%
ประกอบกับ ล่าสุดกรมสรรพากรเสนอมาตรการให้ ครม. เห็นชอบภายในไตรมาส 1/59 คือการลดภาษีเงินได้บุคคลธรรมดา โดยผู้มีรายได้มากกว่า 2 หมื่นบาท แต่ไม่เกิน 3 หมื่นบาท/เดือน ไม่ต้องเสียภาษี (จากเดิมผู้มีรายได้ไม่เกิน 2 หมื่นบาท ไม่มีต้องเสียภาษี) โดยจะมีผลบังคับใช้ในปี 2560 ที่จะมีการยื่นเสียภาษี ปี 2561 ถือว่าเป็นการกระตุ้นกำลังซื้ออีกส่วนหนึ่ง ทำให้การบริโภคภาคครัวเรือนเพิ่มขึ้น ซึ่งเป็นผลดีต่อหุ้นในกลุ่มอุตสาหกรรมค้าปลีก ซึ่งมีหุ้นเด่นเช่น ROBINS, COM7 และกลุ่มท่องเที่ยว ซึ่งมีหุ้น ERWเป็น Top Pick